

P R E D B E Ž N Á   I N F O R M Á C I A
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:

Návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.

2. Základné ciele návrhu:

V nadväznosti na požiadavky samosprávy adresované vláde Slovenskej republiky pri jej výjazdových rokovaniach v regiónoch Slovenska sa navrhuje posilnenie autonómie samosprávy pri obecnej normotvorbe vo veci zdanenia viacpodlažných stavieb. Legislatívnym zámerom sa podstatne rozširuje kompetencia samosprávy pri určovaní sumy príplatku za podlažie, ktorý vstupuje do výpočtu dane z viacpodlažných stavieb. Tie majú základ dane stanovený na báze zastavanej plochy na úrovni najrozsiahlejšieho nadzemného podlažia a daň za každé ďalšie nadzemné aj podzemné podlažie sa určuje prostredníctvom príplatku za podlažie. Príplatok za podlažie je citovaným zákonom limitovaný vo výške 0,33 eur za m2 základu dane, čo najmä vo väčších samosprávach spôsobuje, že viacpodlažné stavby sú zdanené menšou efektívnou daňovou sadzbou. Cieľom požiadavky samosprávy je upraviť hornú hranicu príplatku za podlažie, ktorý si následne obce stanovujú vo všeobecne záväzných nariadeniach (VZN) spolu so splnomocnením diferenciácie príplatku za podlažie podľa druhu stavby alebo doplneného územného kritéria.
Cieľom úpravy nie je zmena zdaňovania pozemkov, bytov a nebytových priestorovv bytovom dome. 

3. Zhodnotenie súčasného stavu:

V súčasnosti sú viacpodlažné stavby zdanené degresívnou efektívnou daňovou sadzbou, nakoľko príplatok za podlažie môže mať maximálnu sadzbu dane 0,33 eura za m2 základu dane. Sadzby dane v konkrétnej samospráve sa stanovujú vo VZN, čo sa navrhuje zachovať, avšak s voľnejším režimom pri stanovení príplatku za podlažie.

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov alebo návrhov v intenciách základných cieľov pripravovanej právnej úpravy podľa druhého bodu v termíne do 29. mája 2026.


Kontaktné údaje:

Ministerstvo financií Slovenskej republiky
Sekcia daňová a colná
Štefanovičova 5
817 82 Bratislava
email: marek.kulka@mfsr.sk

5. Predpokladaný termín začatia pripomienkového konania:  júl 2026
Interné

Interné

